M. Sabolová, poslankyňa: (2008-07-01):
Myslím, že veľa vecí tu zaznelo od kolegu Bauera, od kolegu Novotného aj pani kolegyne, chýba mi ale tu jeden názor predkladateľa a to je pán predseda parlamentu Paška, ktorý tu bol aj v minulom volebnom období. A on ako poslanec veľmi dobre vie, ako sa pripravovala veľká novela zákona o meste Košice, keď bol primátorom práve váš kolega pán primátor Trebuľa, ktorý mal viac úcty voči tomuto parlamentu, ako jej máte vy, páni poslanci, ktorí v ňom sedíte, ste z Košíc, keď ste k novele zákona, ktorá sa dotýka všetkých nás, ktorí v tých Košiciach žijeme, nepozvali žiadneho kolegu z Košíc. A tu neobstojí možno vaša argumentácia, pani poslankyňa Smolková, keď ste hovorili o politike a vtláčaní nejakého klinu. Myslím si, že sa ťažko vyrovnávate s tým, že v Košiciach ten vplyv strana Smer nemá taký, ako ho má na Slovensku, pretože ste sa aj takto zachovali pri tejto novele zákona a predkladáte ju ako poslanci. Názor pána poslanca Buriana poznám, pretože vo výbore bol a obhajoval to tak, ako to obhajoval. Ale vytvorila som si na to názor. Očakávala som dosť dlho stretnutie, ktoré prisľúbil pán predseda parlamentu pán Paška, kde sa dohodneme na tom, ako bude vyzerať novela zákona. A podľa mojich informácií zrejme nebol čas, ale dal prísľub a verím, že týmto prísľubom, ktorý dal, že sa nebudeme zaoberať počtom námestníkov v meste Košice počas volebného obdobia, tento bod sa z rokovania stiahne, že do zajtrajšieho hlasovania do 11.00 hodiny bod 4 v spoločnej správe, na ktorý nie je odporúčanie, bude prijatý. Očakávala by som aspoň tento ústretový krok, aby ste nemenili podmienky počas výkonu samosprávy. Na to, či tie eurofondy budú a chcete ich zosúladiť s Bratislavou, názor som povedala v prvom čítaní, že si nemyslím, že je dobré, aby mestské časti boli vykonávateľmi alebo obstarávateľmi takých zákaziek, cez ktoré prídu eurofondy, pretože tie mestá, tak ako Bratislava, tak aj Košice, by mali byť ako jeden celok. Ale dobre, je to v poriadku, ak si myslíte, že to bude správne. Čas ukáže, vyskúšame a uvidíme, kde tie eurofondy, do ktorých  mestských častí prídu. A tam sa, myslím, jasne ukáže, či ide o politický zámer alebo ide o vecný tón. A ešte snáď si dovolím v mojom vystúpení prečítať časť zo stanoviska, ktoré prišlo všetkým poslancom, pretože tu veľmi radi operujeme tým, že zákon o obecnom zriadení hovorí, že má byť len toľko námestníkov primátorov. Ja si vám dovolím zacitovať, pani poslankyňa, zo stanoviska z Únie miest Slovenska, kde veľmi jasne... (Reakcia z pléna.) Vy sa pýtate kto to je? To je jedno, či to napísal pán Minarovič, ten má zodpovednosť. Má aj zodpovednosť, aj názor. A je garantovaný a akceptovaný tými všetkými mestami, ktoré do tej Únie miest dnes patria. Ak by nebol pre ne akceptovateľný, pani poslankyňa, tak by nerobil tú funkciu, ktorú roky vykonáva. A myslím si, že na legislatívu samosprávy je lepší odborník ako vy, ako ja, ako ktokoľvek iný. A myslím, že veľmi jasne hovorí a korektne hovorí, že predstavuje veľmi vážny zásah táto vaša novela do suverenity územnej samosprávy mesta Košice. Prakticky popiera ustanovenie § 22a ods. 1 zákona č. 369/1990 Zb. o obecnom zriadení, podľa ktorého právne postavenie, územné usporiadanie a orgány samosprávy miest počtom obyvateľov nad 200 000 upravuje osobitný zákon. Tu vôbec nejde o žiadnu nadriadenosť a podriadenosť, mesto Košice je samostatným samosprávnym územným celkom a suverénnou právnickou osobou, ktorá za podmienok ustanovených zákonom samostatne hospodári s vlastným majetkom, vlastnými finančnými zdrojmi, vykonáva zákonom ustanovené originálne kompetencie. Zákon o obecnom zriadení nie je nadradeným zákonom o Košiciach, iba upravuje to, čo neupravuje zákon o Košiciach. Ja na rozdiel možno od vás som ešte stále napriek tomu, že je v Košiciach 22 mestských častí, zástancom mestských častí. Ak ich chceme do budúcnosti spájať, musí to byť najprv v meste, musí byť dohoda, musíme hľadať zmysluplné spájanie tak, aby to bolo korektné a aby to bolo dobré aj pre občana. Vy tu pri svojom prvom čítaní, pani poslankyňa, ste povedali, že by bolo dobré, aby sme tu už v zákone upravili počet mestských častí a že treba mestské časti v Košiciach zrušiť. Aká je vaša predstava? Pozrite si možno výpis z prvého čítania, keď ste oponovali a keď ste reagovali na vystúpenie nás, poslancov. Vtedy ste hovorili o zrušení mestských častí. Ja som bola pri tvorbe samosprávy v Košiciach. A myslím si, že to mesto funguje vďaka tomu, že sa v roku 1990 postavili dobré základy, aj starostom, aj mestu. A to povedal kolega Bauer na začiatku, je možné v rámci organizačného poriadku mesta, štatútu všetky kompetencie medzi mesto a mestské časti urobiť. Čiže, pani poslankyňa, myslím si, že ani jeden, ani druhý bod tejto malej novely nemá opodstatnenie.  Ale ak ste sa rozhodli a chcete zosúlaďovať zákony, máte vplyv na eurofondy, v poriadku, bude to pre rozvoj mesta. Ostane to v meste. Skúsme to. Ale veľmi vás prosím a bola by som veľmi rada, ak by pán predseda parlamentu dodržal slovo, ktorým povedal, že nebudeme vstupovať do počtu námestníkov v meste a väčšiu novelu zákona o meste Košice urobíme spoločne po dohode v nejakom konsenze všetkých politických strán, tak ako sa to robilo za celých 18 rokov samosprávy v Košiciach. Ďakujem pekne.